পুলিশ-সেনা সংঘাতে নয়া মাত্রা! ভাষা-মঞ্চেই কি বিতর্কের সূত্রপাত?

ওয়েব ডেস্ক: তৃণমূলের (TMC) ভাষা-মঞ্চ খোলা নিয়ে পুলিশ-সেনা সংঘাতে (Police-Army Clash) নয়া মাত্রা। বেপরোয়া গতির অভিযোগে মঙ্গলবার মহাকরণের সামনে সেনার একটি গাড়ি (Army Truck) আটকায় পুলিশ (Kolkata Police)। নিয়ে যাওয়া হয় হেয়ার স্ট্রিট থানায়। সেখানে পুলিশ-সেনার আলোচনার পরে ট্রাক ছেড়ে দেওয়া হলেও বিপজ্জনক গতির অভিযোগে চালকের বিরুদ্ধে পুলিশ মামলা রুজু করেছে বলে সূত্রের খবর।

লাউডন স্ট্রিটের বাংলো থেকে বেরিয়ে জিপিও পেরিয়ে মহাকরণের সামনে দিয়ে লালবাজারে ঢোকে পুলিশ কমিশনারের গাড়ি। মঙ্গলবারও সেই রুটেই সিপি যাচ্ছিলেন লালবাজারে। মহাকরণের সামনে আচমকাই সেনার একটি গাড়ি রাস্তার বাঁ দিকে থেকে বাঁক নেয় ডান দিকে। ট্রাকটিকে কোনও রকমে পাশ কাটিয়ে সিপির গাড়ি লালবাজারের রাস্তা ধরে। সঙ্গে সঙ্গে ট্রাফিক পুলিশ ট্রাকটিকে দাঁড় করায়।

আরও পড়ুন: সেনা ইস্যুতে উত্তাল রাজ্য-রাজনীতি, উত্তপ্ত বিধানসভা, সাসপেন্ড শুভেন্দু

ঘটনার পর কলকাতা পুলিশ সিসি ক্যামেরার যে ফুটেজ প্রকাশ করেছে সেখানেও একই ছবি। ডান দিকে বাঁক নেওয়া একটি ট্রাককে পাশ কাটিয়ে চার চাকার একটি গাড়ি যাচ্ছে লালবাজারের দিকে। মহাকরণের সামনে ‘নো রাইট টার্ন’ লেখা একটা সিগন্যাল-বোর্ডের ছবি প্রকাশ করে পুলিশের বক্তব্য, ডান দিকে যাওয়ায় নিষেধাজ্ঞা থাকলেও সেনার ট্রাক সেই নির্দেশ মানেনি।

খবর পেয়ে ঘটনাস্থলে পৌঁছ নপুলিশ আধিকারিকেরা। সেনার গাড়ি নিয়ে যাওয়া হয় হেয়ার স্ট্রিট থানায়। খবর পেয়ে ফোর্ট উইলিয়াম থেকে থানায় পৌঁছন সেনা আধিকারিকেরাও। দু’পক্ষের মধ্যে আলাপ আলোচনার পরে ছেড়ে দেওয়া হয় সেনার ট্রাক। যদিও সেনা-চালকের বিরুদ্ধে বেপরোয়া গাড়ি চালানো ও সিগন্যাল অমান্যের মামলা দায়ের হয়েছে বলেই সূত্রের খবর।

সোমবারই মেয়ো রোডে গান্ধী মূর্তির নীচে তৃণমূলের ভাষা-মঞ্চ খুলে দেওয়া নিয়ে রাজ্যের সঙ্গে বিবাদ বাঁধে সেনার। মঞ্চ ভাঙার খবর পেয়ে নবান্ন থেকে ধর্মতলায় চলে আসেন মুখ্যমন্ত্রী। সেনাকে সামনে রেখে বিজেপি-ই যে মঞ্চ খোলার নেপথ্যে, সেই অভিযোগ করেন মমতা। সেনা দাবি করে, দু’দিনের অনুমতি থাকলেও মাস খানেক ধরে অস্থায়ী কাঠামো বাঁধা ছিল ময়দান চত্বরে। আয়োজকদের বারবার বলার পরেও কোনও পদক্ষেপ না হওয়ায় কলকাতা পুলিশকে জানিয়ে মঞ্চ খোলা হচ্ছিল। সেনার দাবি অবশ্য স্বীকার করেনি লালবাজার। এরই মধ্যে মঙ্গলবার ট্রাফিক রুল অমান্য করার অভিযোগে ফোর্ট উইলিয়ামের গাড়ি ধরায় নয়া বিতর্ক সেনা-পুলিশ সংঘাতে।